छत्तीसगढ़ की वरिष्ठ मानवाधिकार कार्यकर्त्ता, ट्रेडयुनिनिस्ट, एवं हाई कोर्ट की अधिवक्ता सुधा भारद्वाज के खिलाफ फर्जी आरोप लगाने वाले अर्नव गोस्वामी और उनके चैनल रिपब्लिक टी. वी. की छत्तीसगढ़ बचाओ आन्दोलन कड़े शब्दों में निंदा करता हैं l उनके चैनल द्वारा लगाये गए आरोप न सिर्फ निराधार हैं बल्कि षड्यंत्र पूर्वक उन्हें अपमानित करने व फर्जी मामला दर्ज करवाने के उद्देश्य से लगाये गए हैं l सुधा जी छत्तीसगढ़ में पिछले 30 वर्षो से शहीद शंकर गुहा नियोगी के संगठन के साथ जुड़कर मजदूरो के हकों की लड़ाई लड़ रही हैं l जनपक्षीय अधिवक्ता के रूप में प्रदेश के वंचितों के अधिकारों के लिए बिलासपुर उच्च न्यायालय में सतत पैरवी कर रही हैं और प्रदेश में राजकीय दमन के खिलाफ मानवाधिकारों की रक्षा हेतु संघर्षरत हैं l उच्च न्यायालय में खनन कंपनियों और उधोगपतियो के खिलाफ जबरन भूमि अधिग्रहण, वन भूमि का डायवर्सन और आदिवासियों की जमीन पर अवैध कब्जे के 170 ख कई ऐसे मामले हैं जिन पर सुधा जी आदिवासी, किसानो की तरफ से पैरवी कर रही हैं l राष्ट्रीय मानवाधिकार आयोग ने भी बहुत से मामलों में सुधा जी की मदद लेकर उनकी जाँच की हैं l